**Vaasan hallinto-oikeus** H 00205/17

Korsholmanpuistikko 43 5.1.2018

PL 204

65101 Vaasa

Puhelin 029 56 42611

Faksi 029 56 42760

Sähköposti vaasa.hao@oikeus.fi

**Viite: Oikeusministeriön 21.3.2017 asettaman työryhmän lausuntopyyntö 10.11.2017 muistioluonnoksesta *Rangaistusluonteisia hallinnollisia seuraamuksia koskevan sääntelyn kehittäminen***

oikeusministerio@om.fi

marietta.keravuori-rusanen@om.fi

Vaasan hallinto-oikeudelle on varattu tilaisuus antaa lausuntonsa otsikkoasiassa. Lausuntonaan hallinto-oikeus esittää seuraavaa:

Oikeudenhoidon uudistamisohjelmasta vuosille 2013–2025 ilmenee, että rangaistusluonteisten hallinnollisten seuraamusten käyttö on yleistynyt paitsi EU-oikeudesta myös kansallisista tarpeista johtuvista syistä. Samalla on tullut ilmi, että hallinnollisiin seuraamuksiin liittyviä sääntelyperiaatteita ja oikeusturvatakeita tulisi arvioida. Uudistamisohjelman mukaan tarvitaan selkeämpää ja täsmällisempää prosessisääntelyä.

Oikeusministeriön työryhmän muistioluonnoksessa tuodaan esille rangaistusluonteisia hallinnollisia seuraamuksia koskevan sääntelyn kehittämiseen liittyviä kysymyksiä.

Vaasan hallinto-oikeus ei pidä tarpeellisena vastata kaikkiin oikeusministeriön työryhmän muistioluonnoksessa esitettyihin kysymyksiin, sillä suurin osa niistä on selkeästi suunnattu hallintoviranomaisille kunkin hallinnonalan tai toimialan osalta. Hallinto-oikeus on valikoinut vastattavaksi kysymykset, jotka liittyvät nimenomaan hallinto-oikeuden toimintaan.

Sivun 22 yläosassa on esitetty kysymys siitä, onko kaksoisrangaistavuuden kielto ongelmallinen toimialan tämänhetkisen sääntelyn kannalta. Tältä osin on syytä mainita ainakin veronkorotukset, joiden osalta on kotimaista sääntelyä (laki erillisellä päätöksellä määrättävästä veron- tai tullinkorotuksesta). Ne bis in idemin tulkinnassa on myös otettava huomioon erityisesti Euroopan ihmisoikeustuomioistuimen jatkuvasti kehittyvä oikeuskäytäntö, kuten työryhmän muistioluonnoksessa on tuotu esille.

Sivulla 27 tiedustellaan, onko hallinnollisten sanktioiden osalta yleissääntelyn tarvetta ja millaisista seikoista siinä voitaisiin säätää. Vaasan hallinto-oikeus pitää yleissääntelyä tarpeellisena oikeustilan selkeyttämiseksi, sääntelyn yhtenäistämiseksi sekä asiaan liittyvien perus- ja ihmisoikeusnäkökohtien vuoksi. Hallintosanktiot muodostavat tällä hetkellä varsin moninaisen kokonaisuuden.

Yleissääntelyn kattavuuteen ja yksityiskohtaisuuteen on jossain määrin vaikea ottaa kantaa asian valmistelun tässä vaiheessa. Hallinto-oikeuden näkemyksen mukaan yleissääntelyyn tulisi kuitenkin sisällyttää ainakin hallinnollisen sanktion määritelmä, hallinnollista sanktiota koskevan päätöksen keskeiset muoto- ja sisältövaatimukset, taannehtivan rangaistuksen kielto, seuraamuksen mittaamisperusteet, oikeusturvan erityisvaatimukset sekä seuraamuksen täytäntöönpanokelpoisuus ja vanhentumisaika. Vaikka kaksoisrangaistavuuden kiellosta (ne bis in idem) saattaisi sinänsä olla tarpeen säätää yleislailla, voi se hallinto-oikeuden näkemyksen mukaan olla Euroopan ihmisoikeustuomioistuimen jatkuvasti kehittyvän oikeuskäytännön vuoksi haasteellista.

Sivulla 27 kysytään vielä, millaisista seikoista tulisi mieluummin säätää erityislaeissa kuin yleislaissa. Hallinto-oikeus katsoo muistioluonnoksen kanssa samansuuntaisesti, että ainakin sanktion määräämisen hallinnonalasidonnaisista yksityiskohdista sekä sanktion määräävän viranomaisen toimivallasta voitaisiin säätää erityislaeissa. Erityis- ja yleissääntelyn väliseen suhteeseen on hallinto-oikeuden näkemyksen mukaan syytä kiinnittää asian jatkovalmistelussa erityistä huomiota.

Hallinto-oikeus haluaa vielä kiinnittää huomiota hallintosanktioita koskevaan muutoksenhakuun. Vaikka hallinnollista seuraamusta koskeva muutoksenhaku toteutetaan hallintoprosessin kautta, asian käsittelyssä on kiinnitettävä huomiota rikosprosessuaalisiin laatuvaatimuksiin ja erityispiirteisiin. Toisaalta rikosprosessin kaikkia menettelyvaatimuksia ei tarvinne täysimääräisesti toteuttaa hallintoprosessissa rangaistusluonteisia hallinnollisia seuraamuksia käsiteltäessäkään. Vaasan hallinto-oikeus pitää tilannetta jossain määrin tulkinnanvaraisena ja epäselvänä.

Lausunto on valmisteltu työryhmässä, jonka jäseninä ovat olleet hallinto-oikeustuomarit Marjatta Korsbäck ja Hanna Nieminen-Finne sekä asessori Janika Gummerus.

Ylituomari Jaakko Kellosalo